TikTok वीडियो बनाकर फंसा UP Police का सब-इंस्पेक्टर, बोले अमिताभ बच्चन के डायलॉग्स  
यूपी पुलिस के सब इंस्पेक्टर ने बनाया TikTok वीडियो
बोले अमिताभ बच्चन के फिल्मी डॉयलॉग्स
वीडियो वायरल होने पर उठा सवाल
एक पुलिस कॉन्सटेबल पर यूनिफॉर्म में टिकटॉक वीडियो (TikTok Video) बनाने के चलते उसपर सवाल उठे थे. अब एक नया मामले सामने आया है जिसमें सब इंस्पेक्टर मोहम्मद आमिर ने दो वीडियो टिकटॉक पर पोस्ट किया है, जो उत्तर प्रदेश की राजधानी लखनऊ के पीजीआई पुलिस स्टेशन में बनाया गया है. यह वीडियो सोशल मीडिया पर काफी वायरल हो गया है. पहले वीडियो में पुलिस इंस्पेक्टर को एक डायलॉग के साथ लिप-सिंकिंग करते हुए देखा जा सकता है. उसने वीडियो में कहा, ''ये पुलिस स्टेशन है, तुम्हारे बाप का घर नहीं. जब तक बैठने को न कहा जाए खड़े रहो.''
वहीं दूसरे वीडियो में मोहम्मद आरिफ को कुर्सी पर बैठा हुआ देखा जा सकता है. वह अपने रिवॉल्वर की ओर इशारा करते हुए डायलॉग बोल रहा है, जो उसके पीछे मेज पर रखी हुई है. टिकटॉक वीडियो में उसने कहा, ''न पुलिसवालों की दोस्ती अच्छी न दुश्मनी.''
लखनऊ के सीनियर पुलिस ऑफिसर कलानिधि नैथानी ने कहा, ''सोशल मीडिया पर वीडियो पोस्ट करने के सिलसिले में पुलिस से पूछताछ की जाएगी. यदि एक पुलिस ड्यूटी पर तैनात है और यूनिफॉर्म पहना है तो अनुशासन का पालन किया जाना चाहिए. पुलिसकर्मियों को वर्दी में वीडियो पोस्ट कर सोशल मीडिया प्लेटफॉर्म पर इस तरह की अनुशासनहीनता न करने के लिए सामान्य निर्देश भी जारी किए जा रहे हैं.''
यह पहली बार नहीं जब कोई पुलिस ड्यूटी के दौरान टिकटॉक वीडियो बनाने के चलते परेशानी में आया हो. जुलाई महीने में भी गुजरात में एक महिला पुलिस को निलंबित कर दिया गया था, क्योंकि उसने पुलिस स्टेशन में डांस करते हुए टिकटॉक वीडियो बनाया था. यह वीडियो सोशल मीडिया पर काफी वायरल हुआ था.
इसके अलावा दिल्ली की दो महिला पुलिस कॉन्सटेबल ने भी वीवीआईपी लोकेशन में टिकटॉक वीडियो बनाया था, वीडियो वायरल होने के बाद उन्हें अनुशासनात्मक कार्रवाई का सामना करना पड़ा था.